Úradný vestník L 336 , 23/12/2003 S. 0068 - 0074



Nariadenie Komisie (ES) č. 2277/2003 z 22. decembra 2003, ktorým sa menia a dopĺňajú prílohy I a II nariadenia Rady (EHS) č. 2092/91 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín (Text s významom pre EHP) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín [1], najmä na jeho druhú zarážku článku 13, keďže: (1) zoznam krmív, doplnkových látok do krmiva, určitých látok používaných vo výžive zvierat a pomocné prípravky používané pri spracovaní krmív stanovené v prílohe II, časti C a D nariadenia (EHS) č. 2092/91 bol preskúmaný v súlade s bodom 4.15 prílohy I, časť B tohto nariadenia; (2) určité tradičné suroviny na výrobu krmív rastlinného pôvodu nie sú už potrebné na ekologickú výrobu v spoločenstve. Väčšina týchto surovín je však pri výrobe nevyhnutná, najmä bielkovinové plodiny, prinajmenšom v niektorých členských štátoch. Navyše pri ekologickej výrobe sú naďalej potrebné vedľajšie produkty na báze mlieka, ako aj ďalšie minerály, aby sa zabezpečilo zdravie ekologického chovného dobytka; (3) použitie určitých konzervačných prísad je povolené v ekologickej výrobe iba ako doplnkových látok do krmív pre siláž. Použitie týchto látok sa však vyžaduje v niektorých členských štátoch pri uskladnení úrody. Taktiež sú potrebné ďalšie doplnkové látky zo skupiny viažucich, protispekavých a zrážacích látok v krmivách, najmä na technologické účely; (4) zoznam krmivových surovín a doplnkových látok pre krmivá je preto potrebné zmeniť a doplniť; (5) zosúladené pravidlá o ekologickej produkcii dobytka sú celkom nové. Genofond ekologicky produkovaného chovného dobytka je ešte stále veľmi nízky. Taktiež, v určitých prípadoch hydiny, systémy výroby zahŕňajú rôzne úrovne, ktoré sú zvyčajne riadené rôznymi špecializovanými sektormi. Vďaka tejto zložitosti systémov sa cyklus ekologickej produkcie hydiny ešte v žiadnom členskom štáte neukončil. Na zabezpečenie dostatočnej biodiverzity ekologicky produkovaného chovného dobytka a na umožnenie rozvoja tejto ekologickej produkcie dobytka je potrebné predĺžiť prechodné obdobie na prechod tradične chovaného dobytka na systém ekologickej výroby; (6) na podporu prirodzeného rastu a obnovy stáda alebo kŕdľa je potrebné venovať zvýšenú pozornosť tradičným plemenám, ktoré by mohli vyhynúť; (7) jedným z princípov systému ekologickej výroby je zabezpečiť spojenie medzi chovom dobytka a ornou pôdou. Krmivo pre všetky ekologicky chované chovné druhy zvierat má byť v prvom rade krmivom z ekologicky hospodáriacej jednotky alebo v prípade, ak sa to nedá uskutočniť, krmivo sa získava spoluprácou s inými ekologickými hospodárstvami; (8) prílohy I a II nariadenia (EHS) č. 2092/91 je preto potrebné zmeniť a doplniť; (9) opatrenia ustanovené v tomto nariadení sú v súlade so stanoviskom výboru, ustanoveného v súlade s článkom 14 nariadenia (EHS) č. 2092/91, PRIJALA TOTO NARIADENIE: Článok 1 Prílohy I a II nariadenia (EHS) č. 2092/91 sa menia a dopĺňajú v súlade s prílohami tohto nariadenia. Článok 2 Toto nariadenie nadobúda účinnosť na siedmy deň od jeho uverejnenia v Úradnom vestníku Európskej únie. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 22. decembra 2003 Za Komisiu Franz Fischler člen Komisie [1] Ú. v. ES L 198, 22.7.1991, s. 1: Nariadenie naposledy zmenené a doplnené nariadením (ES) č. 806/2003 (Ú. v. EÚ L 122, 16.5.2003, s. 1). -------------------------------------------------- PRÍLOHA 1. Príloha I, časť B nariadenia (EHS) č. 2092/91 sa mení a dopĺňa takto: a) bod 3.4 sa nahrádza: "Na základe druhej odchýlky, ak sa zakladá stádo alebo kŕdeľ po prvýkrát a nie je dostupné potrebné množstvo chovných zvierat, môžu byť prijaté do chovnej jednotky dobytka hospodárske zvieratá za nasledujúcich podmienok: - nosnice musia byť staršie ako 18 týždňov, - hydina chovaná na mäso musí mať menej ako tri dni, - mladé byvoly na chovné účely musia byť mladšie ako 6 mesiacov, - teľatá a žriebätá na chovné účely musia byť odchované podľa pravidiel tohto nariadenia hneď po odstavení a v každom prípade musia mať menej ako 60 dní, - jahňatá a kozľatá na chovné účely musia byť odchované podľa pravidiel tohto nariadenia hneď po odstavení a v každom prípade, nesmú byť staršie ako 60 dní, - prasatá na chovné účely musia byť odchované podľa pravidiel tohto nariadenia hneď po odstavení a musia vážiť menej ako 35 kg.", b) bod 3.5 sa nahrádza: "Táto odchýlka, ktorá musí byť najprv povolená inšpekčným úradom alebo orgánom, sa uplatňuje na prechodné obdobie, ktorého lehota skončí 31. decembra 2004.", c) bod 3.6 sa nahrádza: "Na základe tretej odchýlky, obnova alebo opätovné zostavenie stáda alebo kŕdľa je povolená kontrolným úradom alebo orgánom, ak nie je dostupné potrebné množstvo chovných hospodárskych zvierat v nasledujúcich prípadoch: a) vysoká úmrtnosť zvierat spôsobená zdravotnými alebo prírodnými okolnosťami, b) nosnice nie staršie ako 18 týždňov, c) hydina chovaná na mäso nie staršia ako tri dni, d) prasatá na chovné účely hneď po odstavení, nepresahujúce váhu 35 kg. Prípady b), c) a d) sa povoľujú na prechodné obdobie, ktorého lehota skončí 31. decembra 2004.", d) bod 3.10 sa nahrádza: "Po stanovisku a súhlase inšpekčného orgánu alebo orgánu sa tieto percentá môžu zvýšiť až na úroveň 40 %, v týchto prípadoch: - pri väčšinovom rozšírení pri chove dobytka, - ak sa mení plemeno, - ak sa vyvíja nová chovná špecializácia, - ak ohrozeným plemenám hrozí vyhynutie. Zvieratá týchto plemien nesmú nevyhnutne byť nezapustené.", e) bod 4.3 sa nahrádza takto: "Dobytok musí byť chovaný v súlade s pravidlami ustanovenými v tejto prílohe, krmivom z jednotky alebo, ak to nie je možné, krmivom z iných jednotiek a podnikov podľa ustanovení tohto nariadenia. Taktiež v prípade bylinožravcov, okrem obdobia, keď sa zvieratá pasú, sa aspoň 50 % krmiva získava z hospodárskej jednotky alebo v prípade, že je to neuskutočniteľné, spoluprácou s inými ekologickými hospodárstvami.", f) bod 4.8 sa nahrádza takto: "Odchylne od odseku 4.2, sa na hospodárstvách povoľuje používanie obmedzeného množstva tradičných krmív, na prechodné obdobie do 24. augusta 2005, ak farmári preukážu príslušnému úradu alebo orgánu členského štátu, že je nemožné získať krmivo výlučne z ekologickej výroby. Maximálna povolená hranica tradičného krmiva je 10 % v prípade bylinožravcov a 20 % pri ostatných druhoch. Tieto počty sa vyjadrujú ročne v percentách suchej hmoty krmiva poľnohospodárskeho pôvodu. Maximálna hranica povolená pre tradičné krmivá v dennej dávke, okrem obdobia, keď sa zvieratá pasú, musí byť 25 %, vypočítaná v percentách suchej hmoty.", g) bod 4.10 sa vypúšťa, h) bod 4.17 sa nahrádza takto: "Iba výrobky uvedené v zozname prílohy II, časť D, sekcia 1.3 (enzýmy), 1.4 (mikroorganizmy), 1.5 (konzervačné látky), 1.6 (viažuce, protispekavé a zrážacie látky v krmivách), 1.7 (antioxidačné látky), 1.8 (silážne doplnkové látky), 2 (určité výrobky, ktoré sa používajú vo výžive zvierat) a 3 (pomocné prípravky používané na výrobu krmív) sa môžu použiť na kŕmenie zvierat na účely naznačené so zreteľom na uvedené kategórie. Antibiotiká, kokcidiostatiká, lieky, látky na podporu rastu alebo iné látky určené na stimuláciu rastu alebo produkcie sa v kŕmení zvierat nesmú používať." 2. Príloha II, časť C nariadenia (EHS) č. 2092/91 sa nahrádza takto: "1. Krmivá rastlinného pôvodu 1.1. Obilniny, obilie, výrobky z nich a vedľajšie produkty. Iba nasledujúce látky sú zahrnuté v tejto kategórii: ovos ako obilie, vločky, kŕmna múka, plevy a otruby; jačmeň ako obilie, bielkoviny a kŕmna múka; ryža lúpaná; proso ako obilie; raž ako obilie a kŕmna múka; cirok ako obilie; pšenica ako obilie, kŕmna múka, otruby, lepok, lepková a klíčená; špalda ako obilie; tritikal ako obilie; kukurica ako obilie, otruby, kŕmna múka, lúpaná a lepková; steblá sladu, pivárske obilie. 1.2. Olejnaté semená, olejnaté plody, výrobky z nich a vedľajšie produkty. Iba nasledujúce látky sú zahrnuté v tejto kategórii: semená repky olejnej, lúpané a plevy; sójové bôby ako semená, pražené, lúpané a plevy; slnečnica ako semeno, lúpaná; bavlník ako semeno a semeno lúpané; ľanové semienko ako semená a lúpané; sezamové semienko lúpané; palmové jadrá lúpané; tekvicové semienko lúpané; olivy, olivová kaša; rastlinné oleje (z mechanickej extrakcie). 1.3. Semená zeleniny, výrobky z nich a vedľajšie produkty. Iba nasledujúce látky sú zahrnuté v tejto kategórii: cícer ako semená, kŕmna múka a otruby; vika šošovicová ako semená, kŕmna múka a otruby; hrachor siaty ako semená po tepelnej úprave, kŕmna múka a otruby; hrach siaty ako semeno, lúpaný; bôb obyčajný ako semená, kŕmna múka a otruby; bôb obyčajný ako semená, kŕmna múka a otruby (horse beans); vika siata ako semená, kŕmna múka a otruby a vlčí bôb ako semená, kŕmna múka a otruby. 1.4. Hľuzy, korene, výrobky z nich a vedľajšie produkty. Iba nasledujúce látky sú zahrnuté v tejto kategórii: kaša z cukrovej repy, zemiaky, sladký zemiak ako hľuza, kaša zo zemiakov (vedľajší produkt zemiakového škrobu), zemiakový škrob, zemiaková bielkovina a manioka. 1.5. Iné semená a ovocie, výrobky z nich a vedľajšie produkty. Iba nasledujúce látky sú zahrnuté v tejto kategórii: svätojánsky chlieb, struky a múčka, tekvice, citrónová kaša, jablká, dule, hrušky, broskyne, figy, hrozno a hroznová kaša, gaštany, vlašské orechy lúpané, lieskové orechy lúpané, lusky kakaa a kakao lúpané, žalude. 1.6. Zelené a objemové krmivo. Iba nasledujúce látky sú zahrnuté v tejto kategórii: lucerna siata, lucernová múčka, ďatelina, ďatelinová múčka, tráva (získaná z objemových rastlín), trávová múčka, seno, siláž, slama z obilia a koreňová zelenina na zelené krmivo. 1.7. Iné rastliny, výrobky z nich a vedľajšie produkty. Iba nasledujúce látky sú zahrnuté v tejto kategórii: melasy, múčka z morských rias (získaná sušením a drvením morských rias a premytá, aby sa odstránil obsah jódu), prášky a výťažky z rastlín, rastlinné bielkovinové výťažky (iba pre mladé zvieratá), korenia a bylinky. 1.8. Nasledujúce krmivá sa môžu používať do 30. júna 2004: ryža ako obilie, zlomková ryža, ryžové otruby, kŕmna raž, ražné otruby, lúpané semená repice olejnatej ozimnej, plevy repice olejnatej ozimnej a tapioka. 2. Krmivá živočíšneho pôvodu 2.1 Mlieko a mliečne výrobky. Iba nasledujúce látky sú zahrnuté v kategórii: surové mlieko ako je ustanovené v článku 2 smernice 92/46/EHS [1], sušené mlieko, odstredené mlieko, sušené odstredené mlieko, cmar, sušený cmar, srvátka, sušená srvátka, sušená srvátka s nízkym obsahom cukru, sušená bielkovinová srvátka (mechanicky extrahovaná), sušený kazeín, sušená laktóza, tvaroh a kyslé mlieko. 2.2 Ryby, iné morské živočíchy, výrobky z nich a vedľajšie produkty. Iba nasledujúce látky sú zahrnuté v kategórii: ryby, olej z rýb a nerafinovaný rybí tuk, autolyzáty, hydrolyzáty a proteolyzáty z mäkkýšov alebo kôrovcov získané enzýmovou reakciou v rozpustnej alebo nerozpustnej forme, iba pre mladé zvieratá. Rybia múčka. 2.3 Vajcia a výrobky z vajec na výživu hydiny, pokiaľ možno z toho istého chovu. 3. Krmivá minerálneho pôvodu Iba nasledujúce látky sú zahrnuté v tejto kategórii: Sodík: Nerafinovaná morská soľ Hrubá kamenná soľ Síran sodný Uhličitan sodný Bikarbonát sodný Chlorid sodný, Draslík: Chlorid draselný, Vápnik: Litotamnion a maerl Lastúry morských živočíchov (vrátane sépiovej kosti) Uhličitan vápenatý Laktát vápenatý Glukonát vápenatý, Fosfor: Defluoridovaný fosforečnan divápenatý Defluoridovaný fosforečnan vápenatý Fosforečnan sodný Fosforečnan vápenato-horečnatý Fosforečnan vápenato-sodný, Horčík: Oxid horečnatý (anhydrický horčík) Síran horečnatý Chlorid horečnatý Uhličitan horečnatý Fosforečnan horečnatý, Síra: Síran sodný Vyzrážaný kostný fosforečnan divápenatý sa môže používať do 30. júna 2004." 3. Príloha II, časť D nariadenia (EHS) č. 2092/91 sa nahrádza takto: "1. Doplnkové látky do krmív 1.1. Stopové prvky. Iba nasledujúce látky sú zahrnuté v tejto kategórii: E1 Železo: Uhličitan železnatý Síran železnatý, monohydrát a/alebo heptahydrát Oxid železitý, E2 Jód: Anhydrický jodid vápenatý Jodid vápenatý, hexahydrát Jodid sodný, E3 Kobalt: Síran kobaltnatý, monohydrát a/alebo heptahydrát Uhličitan kobaltnatý, monohydrát, E4 Meď: Oxid mednatý Uhličitan mednatý, monohydrát Síran mednatý, pentahydrát, E5 Mangán: Uhličitan mangánatý Oxid mangánatý a oxid mangánistý Síran mangánatý, mono- a/alebo tetrahydrát, E6 Zinok: Uhličitan zinočnatý Oxid zinočnatý Síran zinočnatý mono- a/alebo heptahydrát, E7 Molybdén: Molybdénan amónny, molybdénan sodný, E8 Selén: Selénan sodný Selenid sodný. 1.2 Vitamíny, provitamíny a chemicky určené látky s podobným účinkom. Iba nasledujúce látky sú zahrnuté do tejto kategórie: Vitamíny povolené podľa smernice 70/524/EHS [2]: - pokiaľ možno odvodené zo surovín vyskytujúcich sa v krmivách alebo - syntetické vitamíny identické s prírodnými vitamínmi iba pre monogastrické zvieratá. Odchylne od prvého pododseku a počas prechodného obdobia, ktoré sa skončí 31. decembra 2005, príslušný orgán každého členského štátu môže povoliť používanie syntetických vitamínov typu A, D a E pre RUMINANTS dovtedy, kým sa dodržiavajú nasledujúce podmienky: - syntetické vitamíny sú identické s prírodnými vitamínmi a - povolenie vydané členským štátom je založené na presných kritériách a oznámené Komisii. Výrobcovia môžu používať výhody tohto povolenia, iba ak vyhoveli podľa kontrolného orgánu alebo úradu členského štátu a zdravie a prosperita ich zvierat nie je bez použitia týchto syntetických vitamínov zaručená. 1.3 Enzýmy. Iba nasledujúce látky sú zahrnuté v tejto kategórii: Enzýmy povolené podľa smernice 70/524/EHS. 1.4 Mikroorganizmy. Iba nasledujúce látky sú zahrnuté v tejto kategórii: Mikroorganizmy povolené podľa smernice 70/524/EHS. 1.5 Konzervačné látky. Iba nasledujúce látky sú zahrnuté v tejto kategórii: E 200 kyselina sorbová E 236 kyselina mravčia E 260 kyselina octová E 270 kyselina mliečna E 280 kyselina propiónová E 330 kyselina citrónová. Použitie kyselín mliečnej, propiónovej a citrónovej vo výrobe siláže je povolená iba ak počasie nedovoľuje dostačujúcu fermentáciu. 1.6 Viažuce, protispekavé a zrážacie látky v krmivách E 470 stearát vápnika prírodného pôvodu E 551 b koloidná silica E 551 c kieselgur E 558 bentonit E 559 kaolínové hliny E 560 prírodné zmesi stearidov a chlorátov E 561 vermikulit E 562 sepiolit E 599 perlit. 1.7 Antioxidačné látky. Iba nasledujúce látky sú zahrnuté v tejto kategórii: E 306 výťažky prírodného pôvodu bohaté na tokoferol 1.8 Silážne doplnkové látky. Iba nasledujúce látky sú zahrnuté v tejto kategórii: od 19. októbra 2004 enzýmy, kvasinky a baktérie povolené nariadením (ES) č. 1831/2003 o doplnkových látkach určených na používanie vo výžive zvierat. 2. Určité výrobky používané vo výžive zvierat Iba nasledujúce výrobky sú zahrnuté v tejto kategórii: Pivárske kvasinky. 3. Pomocné prípravky používané na výrobu krmív 3.1 Pomocné prípravky na siláž. Iba nasledujúce látky sú zahrnuté v tejto kategórii: - morská soľ, hrubá kamenná soľ, srvátka, cukor, kaša z cukrovej repy, cereálna múka a melasy, - do 18. októbra 2004 enzýmy, kvasinky a baktérie kyselín mliečnej, citrónovej, mravčej a propiónovej." [1] Ú. v. ES L 268, 14.9.1992, s. 1. [2] Ú. v. ES L 270, 14.12.1970, s. 1. Smernica 70/524/EHS bude zrušená s účinnosťou od 19.10. 2004. Od tohto dátumu sa bude uplatňovať nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (Ú. v. ES L 268, 18.10.2003, s. 29). --------------------------------------------------